September | 2019 | rondomtaliedraai
Posted on September 29, 2019 by rondomtaliedraai
In ons huishouding is daar nie regtig gevloek nie. Ok, ons was 3 dogters en omdat mens soms erg van menings verskil het, is daar woorde gebruik wat nie my ma se goedkeuring sou weggedra het nie. Synde van Hollandse afkoms het die F-woord ‘n heel ander betekenis en is die nooit gebruik nie. “Donner”(sic) en “bliksem” is natuur verskynsels en het soms opgepop, maar dit waarvoor ek my die meeste skaam, is die wat met uitskeiding te doen het. Hier op die Landgoed is vloekwoorde nou nie eintlik in algemene gebruik nie. Ek het egter die tiener oogrol en die klanklose “REGTIG?” vervolmaak! Nou die dag het ek egter bloedrooi gebloos toe iemand iets vir die waarheid verkoop en ek in my gedagtes “ag gaan sk…” opkom. …eish, die ouderdom kan nie eintlik die skuld kry nie, ek werk daaraan.
Baie dankie vir die inloer. Hoop daar is ietsie vir jou wenslysie, maar dat jy sal glimlag.
Posted on September 22, 2019 by rondomtaliedraai
In die laaste tyd is daar net een baas in hierdie huishouding en dit is my rekenaar. Ek is meer besig om te reset as wat ek enige iets gedoen kry. Gister met die rugbywedstryd wou ek skreeu: GEE DIE VERDOMDE BAL UIT! maar die rekenaar wil nie eers FB oopmaak nie. Ek raak half moedeloos, want ek kry nie blogs geskryf of gelees nie. Ek het ‘n lekker groot monitor, maar kry nie die laptop se skerm afgeskakel nie en elke hoendertjie, perd, koei en werker van my speletjie word waargeneem in dubbel visie uit die hoek van my oog. Ek het lus en knaag my polse af.
Wag laat ek ophou… Dankie vir jou inloer. Verskoon maar as ek nie by jou uitkom nie. Hoop daar is iets vir jou wenslysie vandag en dat jy darem ook sal glimlag.
Posted on September 15, 2019 by rondomtaliedraai
Ek is dol oor die weer hierdie tyd van die jaar. Warm maar nie ongemaklik warm nie. Ons hoop net op goeie lentereën, maar terwyl ons wag wat van ‘n grappie of twee:
Pieter: “Jan, het jy gehoor Koos het geval uit ’n boom wat 30 meter hoog is?” Jan: “Nee. Hy lê seker nou in die hospitaal?” Pieter: “Nee. Hy het net ’n meter hoog geklim toe sy voet gly en hy val.
’n Dominee soek vergeefs parkeerplek, raak haastig en parkeer toe maar op ’n rooi streep. Hy sit ’n briefie op sy ruit: “Ek het 10 keer om die blok gery. As ek nie hier parkeer nie, gaan ek laat wees vir my afspraak – ‘vergewe ons ons sondes’”.
Toe hy terugkom, kry hy ’n boetekaartjie op sy voorruit met ‘n briefie van die verkeersbeampte. “Ek ry al 10 jaar om hierdie blok. As ek nie vir u ’n kaartjie gee nie, gaan ek my werk verloor. ‘Lei ons nie in die versoeking nie’”.
Twee tantes sit en gesels buite die stadsaal waar ’n blommeskou aan die gang is.
“Die lewe is so vervelig”, sê Miemie. “As jy my R50 gee, sal ek my klere uittrek en kaal deur die blommeskou nael.”
:Ek dare jou”, hits Sannie haar aan en haal die R50-noot uit haar sak. Miemie voeg die daad by die woord en nael poedelnakend deur die saal. Buite hoor Sannie ’n groot lawaai, gevolg deur luide applous. Eindelik kom Miemie weer te voorskyn en glimlag van oor tot oor.
“Wat het gebeur?” vra Sannie.
“Ek het R2000 gewen vir die beste droë rangskikking.”
Dankie vir die inloer. Ek hoop daar is iets na jou smaak vir jou wenslysie, maar bo alles dat jy darem sal glimlag.
Posted on September 13, 2019 by rondomtaliedraai
Ek weet en het dit al duisende keer gesê, ek is my eie grootste vyand. Daar is nie pille vir stupid nie. So kom daar boodskap dat ek Windows moet opgradeer. Dit gebeur net na middagete en Tinatjie weet dat mens dit deur die nag doen, want dit neem lank. Ooooo neeeee daar klik die stupid vrou op ‘OK’. Daar begin die slegste deel van die maand… ek sal jou nie verveel met die grusame detail nie, maar ek is eers van gister af terug op die lug en alles is agter. Dankie dat jy so geduldig na my treurmare geluister het.
Dankie vir die inloer/deelneem… ek het so na jou geselskap verlang. Ek dink ek is verslaaf. Geniet jou naweek en onthou om te glimlag.
Posted on September 6, 2019 by rondomtaliedraai
Sug, en daar bly die tradisie staan … lentedag is altyd koud. Ons sou vandag ons jaarlikse Loslit-Lente-Stappie gehad het, maar die wind waai snerpend koud hier op die Landgoed. Gelukkig het so oulike personeel dat ons verras is met heerlike pannekoek en koffie. Eish… daar is beslis ‘n paar voordele aan aftrede en ouderdom. Ek is die heel gelukkigste dat my TV lisensie verminder na R75 wat voorwaar ‘n winskopie is.
Ek hoop die blog gaan werk want ek het Windows opgradeer en nou is my rekenaar vol nukke.As ek nie by jou inloer moet jy weet ek is weer van die lug af. Dankie vir die inloer/deelneem. Hoop jy het ‘n heerlike naweek.
Posted on September 1, 2019 by rondomtaliedraai
Ek dink ek het ‘n effense ondergemiddelde humorsin. Ek lag nie sommer kliphard nie, maar gryns gereeld en giggel soms van binnepret. Iets wat my egter grensloos irriteer is komediante wat ander mense verneder en dink dis snaaks. So het een of ander Engelse komediant vir Simon Cowell vergat dat hy van die verhoog af gestorm het. REGTIG? … hier is ‘n man wat seker nie almal se gunsteling is nie, maar beslis ‘n kenner is en wat meer as 395 miljoen pond sterk is en hy word voor miljoene verneder. Nee, ek sal dit nooit verstaan nie.
Dankie vir jou inloer. Ek hoop daar is ietsie vir jou wenslysie. Geniet die Lente en moenie vergeet om te glimlag nie.
Sluit aan by 1 007 ander intekenaars